Άλι Ασφάκ

Ο **Άλι Ασφάκ** (ντιβέχι: އަލީ އަޝްފާގު) (γενν. 6 Σεπτεμβρίου 1985) είναι Μαλδιβιανός πρώην επαγγελματίας ποδοσφαιριστής, ο οποίος αγωνίζεται ως επιθετικός. Έχει το ψευδώνυμο «Άνδρας από ατσάλι» και θεωρείται ένας από τους καλύτερους παίκτες στην περιοχή της Νότιας Ασίας. Ως ο καλύτερος Μαλδιβιανός ποδοσφαιριστής όλων των εποχών επιβεβαίωσε την αναγνώρισή του όταν ανακηρύχθηκε ως ο «2ος καλύτερος σκόρερ στον κόσμο» το 2013 από τη Διεθνή Ομοσπονδία Ιστορίας και Στατιστικής του Ποδοσφαίρου. Επίσης, είναι ο ποδοσφαιριστής με τα περισσότερα "πόκερ" (τέσσερα τέρματα σε έναν αγώνα) στον 21ο αιώνα.

Ο Ασφάκ είχε κεντρίσει το ενδιαφέρον από μερικούς μεγάλους συλλόγους στην Ευρώπη, όπως οι πορτογαλικές Μπενφίκα και ΦΚ Πόρτο, η τουρκική Μπούρσασπορ και πολλοί άλλοι σύλλογοι στην Ασία, αλλά αρνήθηκε αυτές τις προσφορές. Ωστόσο, είναι ο πρώτος ποδοσφαιριστής από τις Μαλδίβες που αγωνίστηκε στο εξωτερικό και ο μόνος παίκτης που κέρδισε τίτλο με ξένο σύλλογο. Τον Νοέμβριο του 2003, τιμήθηκε με τα πιο σημαντικά βραβεία που θα έπαιρνε ένας ποδοσφαιριστής από τις Μαλδίβες, σε ηλικία 18 ετών - ο Καλύτερος Ποδοσφαιριστής των Μαλδίβων και το Χρυσό Παπούτσι τη σεζόν 2003. Με τις Κλαμπ Βαλένθια, Νιου Ράντιαντ Σ.Κ., ΒΜ Αντού ΦΚ και Πόλις Ντιράγια Μαλαίσια ΦΚ, έχει κερδίσει 10 Πρωταθλήματα Μαλδίβων, 6 Κύπελλα Μαλδίβων, 4 Κύπελλα του Προέδρου, 4 Κύπελλα Κυπελλούχων Μαλδίβων, 3 Σούπερ Καπ Μαλδίβων, 2 Κύπελλα POMIS και ένα τίτλο Πρέμιερ Λιγκ Μαλαισίας.

## Καριέρα
Σύμφωνα με τον ίδιο, το πάθος του για το ποδόσφαιρο γεννήθηκε σχεδόν τυχαία: όταν ήταν εννέα ετών ο αδερφός του Ασφάν ήταν σε μια σχολική ομάδα. Μια μέρα έλειπε ένας παίκτης και ως προσωρινή λύση του πρότειναν να καλύψει τη θέση του. Μετά από αυτό, συνέχισε να παίζει ποδόσφαιρο, αλλά μόλις σε ηλικία 16 ετών, ξεκίνησε την επαγγελματική του σταδιοδρομία με την Κλαμπ Βαλένθια, στην οποία αγωνίστηκε για πέντε χρόνια. 

Το 2001 κατέκτησε το πρώτο του τρόπαιο, το Πρωτάθλημα Μαλδίβων. Στέφθηκε πρώτος σκόρερ της ποδοσφαιρικής σεζόν το 2003, το 2004 και το 2005 διαδοχικά. Το 2006 υπέγραψε στη Νιου Ράντιαντ, όπου στη διετή θητεία του κέρδισε αρκετά τρόπαια και ονομάστηκε Καλύτερος Ποδοσφαιριστής της Χρονιάς το 2007. Τον Οκτώβριο του 2007 μετακόμισε στην ΝΠΜΜ ΦΚ. Μετά από δύο μήνες εντάχθηκε στη ΒΜ Σπορτς Κλαμπ, στην οποία έμεινε μέχρι το 2011. Τον Ιούλιο του 2009 σε αγώνα με αντίπαλο την *Kalhaidhoo*, ομάδα τρίτης κατηγορίας (αποτέλεσμα 20–0) σημείωσε 12 γκολ. Εντάχθηκε ξανά στη Νιου Ράντιαντ το 2012 και κατά τη διάρκεια της περιόδου του, σημείωσε το 300ο γκολ της σταδιοδρομίας του και κέρδισε όλα τα εγχώρια κύπελλα με τον σύλλογο το 2013. Για τη σεζόν 2014, μετακόμισε στην Πόλις Ντιράγια Μαλαίσια ΦΚ. Τον Νοέμβριο του 2014, κέρδισε το Βραβείο Καλύτερου Ξένου Ποδοσφαιριστή στα Εθνικά Βραβεία Ποδοσφαίρου της Μαλαισίας, για την εξαιρετική του εμφάνιση με την Πόλις Ντιράγια Μαλαίσια στην Πρέμιερ Λιγκ Μαλαισίας 2014. Επανήλθε στη χώρα του συνεχίζοντας να διακρίνεται: πέντε φορές συνολικά ήταν ο καλύτερος παίκτης του πρωταθλήματος και επτά ο πρώτος σκόρερ.

Ο Ασφάκ έκανε το ντεμπούτο του για την Εθνική Μαλδίβων τον Δεκέμβριο του 2003, σε ηλικία 18 ετών. Έκτοτε έχει αγωνιστεί 89 φορές. Είναι ο πρώτος σκόρερ όλων των εποχών των Μαλδίβων με 57 γκολ. Σημείωσε το πρώτο του γκολ στα προκριματικά του Παγκοσμίου Κυπέλλου του 2006 με αντίπαλο τη Μογγολία, όπου σκόραρε τέσσερις φορές στην ευρεία νίκη με 12–0. Έγινε ο παίκτης που σημείωσε τα περισσότερα γκολ για την εθνική ομάδα σε έναν αγώνα και ταυτόχρονα ο νεότερος παίκτης ποτέ που σκόραρε για την εθνική του. Το 2008, κέρδισε το βραβείο πολυτιμότερου παίκτη στο Πρωτάθλημα ΠΟΝΑ του 2008. Ήταν μεταξύ των 10 κορυφαίων παικτών της Ασίας το 2008 και το 2009. Ανέλαβε την αρχηγία το 2009 και οδήγησε τις Μαλδίβες στους ημιτελικούς στο Πρωτάθλημα ΠΟΝΑ του 2009. Τον Σεπτέμβριο του 2013, έγινε ο πρώτος σκόρερ όλων των εποχών στο Πρωτάθλημα ΠΟΝΑ, αφού σημείωσε 10 γκολ στο Πρωτάθλημα ΠΟΝΑ του 2013, με συνολικά 18 γκολ. Τον Μάιο του 2014, κέρδισε το πρώτο του μετάλλιο ως αρχηγός των Μαλδίβων, καθώς η ομάδα κατέκτησε την τρίτη θέση στο Τσάλεντζ Καπ ΑΣΠ του 2014. Στις 31 Δεκεμβρίου 2015, ολοκλήρωσε το τελευταίο του Πρωτάθλημα ΠΟΝΑ στους ημιτελικούς, παραμένοντας ο πρώτος σκόρερ όλων των εποχών της διοργάνωσης, με 20 γκολ. Τον Μάρτιο του 2016, σημείωσε το 50ό του γκολ για την Εθνική Μαλδίβων. Το σύνολο των σχεδόν 500 γκολ σε επίσημους αγώνες τον καθιστά ως τον κορυφαίο Ασιάτη σκόρερ όλων των εποχών.

## Στατιστικά σταδιοδρομίας

### Διεθνή

: *Έως τις 21 Μαρτίου 2023.*

## Τίτλοι και διακρίσεις

### Διεθνής

* Πρωτάθλημα ΠΟΝΑ: 2008

### Συλλογικές
**Πόλις Ντιράγια Μαλαίσια**

* Πρέμιερ Λιγκ Μαλαισίας: 2014
* Κύπελλο POMIS: 2015

**Νιου Ράντιαντ**

* Πρωτάθλημα Μαλδίβων (3): 2006, 2012, 2013
* Κύπελλο Μαλδίβων (2): 2006, 2007, 2013
* Σούπερ Καπ Μαλδίβων: 2013
* Κύπελλο του Προέδρου (3): 2007, 2012, 2013

**ΜΒ Σπορτς Κλαμπ**

* Σούπερ Καπ Μαλδίβων (2): 2010, 2011
* Πρωτάθλημα Μαλδίβων (3): 2009, 2010, 2011
* Κύπελλο Μαλδίβων (2): 2008, 2011
* Κύπελλο του Προέδρου: 2010

**Κλαμπ Βαλένθια**

* Πρωτάθλημα Μαλδίβων (4): 2001, 2002, 2003, 2004
* Κύπελλο Μαλδίβων: 2004
* Κύπελλο Κυπελλούχων Μαλδίβων (2): 2004, 2005
* Κύπελλο POMIS: 2001

### Ρεκόρ
* Μαλδιβιανός κορυφαίος σκόρερ όλων των εποχών: 472 γκολ σε επίσημους αγώνες
* Πρώτος σκόρερ όλων των εποχών για την Εθνική Μαλδίβων: 57 γκολ
* Πρώτος σκόρερ των Μαλδίβων όλων των εποχών στο ΑΦΚ Καπ: 23 γκολ
* Πρώτος ποδοσφαιριστής από τις Μαλδίβες που έγινε αρχηγός συλλόγου στο εξωτερικό: Πόλις Ντιράγια Μαλαίσια στην Πρέμιερ Λιγκ Μαλαισίας 2015
* Πρώτος παίκτης από τις Μαλδίβες που σημείωσε διπλό χατ-τρικ σε διεθνή αγώνα: 6 γκολ (Πρωτάθλημα ΠΟΝΑ 2013 : Μαλδίβες 10–0 Σρι Λάνκα)
* Πρώτος παίκτης από τις Μαλδίβες που σημείωσε χατ-τρικ στο ΑΦΚ Καπ
* Μοναδικός παίκτης από τις Μαλδίβες που κέρδισε το Βραβείο Πολυτιμότερου Παίκτη του Πρωταθλήματος ΠΟΝΑ: 2008
* Πρώτος και μοναδικός παίκτης από τις Μαλδίβες που κέρδισε τουρνουά με ξένο σύλλογο: Πρέμιερ Λιγκ Μαλαισίας 2014 με την Πόλις Ντιράγια Μαλαίσια
* Μοναδικός παίκτης από τις Μαλδίβες που κέρδισε Βραβείο Καλύτερου Παίκτη στο εξωτερικό: 2014 (Καλύτερος Ξένος Παίκτης στη Μαλαισία)
* Ο νεότερος ποδοσφαιριστής που σκόραρε για την Εθνική Μαλδίβων: 18 ετών
* Ο νεότερος παίκτης που σημείωσε χατ-τρικ για την Εθνική Μαλδίβων: 4 γκολ σε ηλικία 18 ετών (με αντίπαλο τη Μογγολία το 2003)

## Δείτε επίσης
* Κατάλογος κορυφαίων διεθνών σκόρερ ποδοσφαίρου ανδρών ανά χώρα
* Κατάλογος ποδοσφαιριστών ανδρών με 50 ή περισσότερα διεθνή γκολ

## Παραπομπές


## Εξωτερικοί σύνδεσμοι

*  

Κατηγορία:Μαλδιβιανοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Μαλδίβων
Κατηγορία:Αθλητές στους Ασιατικούς Αγώνες 2002
Κατηγορία:Αθλητές στους Ασιατικούς Αγώνες 2006
Κατηγορία:Αθλητές στους Ασιατικούς Αγώνες 2010